ming030890/wiki-yue-high-quality huggingface dataset:
粵切字

粵切字字母標：聲母決定粵切字整體結構，韻母就對號入座，音調可標可唔標。
𢞵：天然生成嘅粵切字
粵切字（粵拼：jyut6 cit3 zi6；粵切字：央乙ﾞ·此必`·止子ﾞ（組裝字體：󱛍󱊒󱂥）；英文：Jyutcitzi）係一套由網上團體「粵字改革協會」提出嘅粵文書寫方案，用拼音方塊字嘅方式寫粵語，粵語 19 個聲母同 56 個韻母各有符號代表，而聲調就用類似注音符號同假名嘅濁點（日文：濁点）噉係隻字嘅右上角用各種嘅點（'、ˊ、ˋ、"、˝、 ﾞ）嚟表示。

反切為基本運作原則
粵切字嘅基本運作原則就係反切。《說文》範例：東為得紅切，即東（dung1）為得（daak1）紅（hung4）。粵切字用同樣嘅原理，聲母字取聲母，韻母字取韻母，繼而組合裝嵌成為一個字符。唔同傳統反切嘅有三點：一、粵切字嘅字符係重新選擇出嚟，並唔依照過往嘅傳統韻書，所以粵切字所揀嘅字符同《廣韻》或者《集韻》無關；二、粵切字唔似傳統反切咁標埋聲調嘅，粵切字唔依靠上字下字去運算出個字嘅聲調係咩嘢，反而依靠右上角用各種嘅點嚟表示；三、粵切字有組裝規則，下面就可以睇到。
粵切字嘅基本原則就係反切。

以粵拼為音系基礎
粵切字嘅奠基音系同埋符號系統，乃粵語拼音，則「粵拼」。

聲母決定切字結構
佢好擦得架
聲母決定切字結構，韻母對號入座。如「香港」（hoeng1 gong2）一詞，h 為「亾」，係左右結構，故此聲母 oeng「丈」就放喺右邊。gong2，g 為「丩」，亦都係左右結構，故此聲母 ong「王」 亦係放喺右邊。按此，「香港」就理應寫作為「⿰亾丈⿰丩王」（字體組裝版：），唔組裝書寫嘅話就係「亾丈．丩王」（．唔係粵切字嘅書寫符，只不過係未組裝粵切字嘅閱讀輔助符號）。

聲母
*「〤〤」係「爻」（粵拼： ngaau4 ）嘅打橫。可以用「爻」嚟做未裝嵌嘅粵切字部件。
** 「𠄡」係「五」嘅異體字。

韻母
*電腦打唔到「⿱丿才」呢個部件，所以未組裝部件嗰陣時可以暫時用住「居」先。「⿱丿才」係「垂」嘅異體字。

複合聲母
複合聲母，即係有幾個聲母行頭，譬如「sk-」（「skip 堂」嘅「skip」），「sk-」爲「厶臼」，佢哋嘅粵切寫法就係𢬿啲聲母上下噉疊埋一齊，再放個聲母喺右邊。就好似「skip」就砌埋變「[⿱厶臼]頁」（組裝字體：）。介母當係合聲母處理，譬如「阿 siang」同「pyoi 口水」分別可以寫作爲「阿·⿰[⿱厶央]生」同「⿰[⿱并央]丐·口水」（組裝字體：阿、口水）。

零聲母、零韻母
零聲母音，即係淨係得韻母嘅音，譬如「-aa」（「啊」）「-e」（「欸」）「-i」（「咦」）「-o」（「哦」）等等，或者零韻母音，譬如「s-」「p-」等，佢哋嘅粵切寫法就係喺個字符嘅上方加個「⺍」。譬如「c-」（「唓」呢個表示不屑嘅語音）就會寫做「⿱⺍此」（組裝字體：）；「-e」（「欸」呢個一般人口窒窒個陣就會口噏噏嘅音）就會寫作為「⿱⺍旡」（組裝字體：）。

聲調
粵切字初初設計嗰陣係用蘇州數目字嚟標音嘅。但係後期嘅版本就改咗標調嘅方法，主因係因爲蘇州數目字太掗埞，塞唔入方塊字個四方𡃈入面。

聲調可標可不標
粵切字並唔強制標調。之所以係噉，有兩個原因：一、似乎粵語人缺乏精準辨調嘅能力。意思係，粵語人可以從一個而且亦依賴一個音嘅調嚟辨別語義，但係愛佢講得出個調嘅身份（即係第幾聲），或者個調同另外一個調有咩唔同，似乎好困難。二、唔強制標調，係為咗提升粵切字嘅自由度，噉樣標唔標調就變相成為埋一個傳遞資訊嘅手段。

配埋意符，生產形聲字
粵切字，有冇聲母嚊韻母都好，都可以加上意符。例如添加「電」意符嘅「WiFi」就變 [⿰申[⿱禾介]][⿱[⿰夫介]电]（組裝字體：⿰申⿱电）。同樣，加上「戈」意符嘅「attack」就變「[⿰[⿱⺍乍]戈][⿰[⿱天尺]戈]」（組裝字體：）。
而正正因為粵切字嘅意符可以任配，同一個口語就可以喺書面上有唔同嘅意符。就好似「藞䕢」「揦苴」「揦鮓」同一個詞出現咗「艸」「扌」「魚」三個唔同嘅意符。

有邊讀邊嘅原則
粵切字係唔需要倚靠教育局嚟推行嘅，可以直接喺坊間推行，因爲佢係基於大家已經喺漢字入面熟悉嘅有邊讀邊原則。對於以粵語為母語嘅人嚟講，粵切字有得「有邊讀邊」嘅結果就係大大噉減低咗學粵切字嘅難度。以下嘅聲母同韻母表就清清楚楚噉為啲冇一目瞭然嘅邊列出部件讀邊嘅由來。
达*、夺**：簡體字字例
***亾係香港大學學苑文章裏面為hea（he3）建議採用嘅字，本身唔係讀hea而係「亡」嘅異體。採用呢個除咗係因為得意之外，係因為其他 h 嘅字字型都唔夠好—唔係太多筆畫就係合體字。
*歼：呢個簡體字出黎嘅例子零舍有趣，因為普通話裏面係讀「jian3」，與「千」普通話讀音不符，但係粵語裏面就符合。

粵切字解決「有音無字」
粵切字嘅基本功能就係幫手解決「有音無字」呢個問題，即係通過用一種「頂住先」嘅精神嚟攞啲粵切字嚟寫住某隻冇漢字嘅粵語字詞或隻生僻粵字先。噉就帶嚟兩個好處：
平民唔會因爲唔識某隻漢字嚊粵字點寫而放棄咗同唔寫成個詞語。
平民唔使驚畀人批鬥話攞嚟頂住先嘅粵切字唔係正字或者本字。

天然生成粵切字
《嬉笑集-赤壁懷古》中粵切字⿺先生嘅例子。
粵切字嘅發明靈感嚟自於「娿哿」（o1 go6）呢個詞語，其中嘅「哿」字嘅讀音係由「加」（gaa1）同「可」（ho4）嚟組成，似乎係天然嘅漢字切音字。「你再嘈我就用藤條𢞵你」嘅「𢞵」字（fit1，解「用藤條或其它棒條抽打」）就肯定係真嘅天然粵切字。
用反切呢個手段黎併砌組字，並唔係新嘢。布依文字、壯文、字喃、侗文、西夏文，都有反切字。

衍生嘅漢字粵切字混寫文
漢字粵切字混寫文（簡稱「漢粵混寫」）係由粵切字慢慢噉衍生出嚟嘅一種方塊粤文書寫方案，係講緊要利用漢字同粵切字分別有嘅長處嚟到達到有秩序而有效嘅粵語書寫系統，混寫嘅情況就好似日文嘅漢字假名混寫文又或者韓文未強制要寫純諺文之前嘅漢字諺字混寫文噉。換個角度嚟睇，漢粵混寫其實就係描述緊純漢字粤文同純粵切字粤文兩極之間可實現嘅粤文書寫方式。因為粵切字喺現階段仲未得到廣泛使用，所以混寫嘅實際操作都仲係喺研究同試驗當中。嚴格嚟講，漢粵混寫應該叫同當做「漢粵羅混寫」，因為拉丁字母係必然因為全球化嘅影響而喺粤文存在嘅。
漢粵混寫之可以存在係因為粵切字嘅兩個特徵：
粵切字係完全嘅粵語拼音文字。而且，佢係達到粵拼嗰個準確程度嘅粵語標音能力，而呢樣嘢係遠遠高於漢字入面形聲字或者假借字攞嚟標示粵音嘅能力。
粵切字係方塊字，就好似諺文、假名同喃字噉。
因為噉，除咗解決咗有音無字呢個問題之外，佢亦都可以喺現行粤文所堅持嘅方塊字限制嘅情況度同漢字共存，故此就會大大減低咗漢字同拉丁字母之間嗰種美感上嘅衝突喺粤文出現嘅頻率。

粵切字嘅爭拗
好多人對粵切字好有意見，覺得粵切字係重造拼音方塊字，喺度重新發明車轆，根本冇咩噉嘅需要。

字體同輸入法
粵切字呢家重未加入Unicode，所以呢家要裝有粵切字嘅字體同輸入法先至可以喺電腦寫粵切字。

網上寫粵切字
「粵字改革」運動提倡純粵切字或漢字粵切字混用為粵語書寫方式。

例子
用麥兜嘅對白做例子睇睇粵切字嘅使用模式可能性。
用粵切字黎寫Standard Model ()。
用粵切字黎寫唔同酒嘅名
粟裕

粟裕（1907年8月10號—1984年2月5號），幼名繼業，學名多珍，字裕，以字行，湖南會同人，係中國無產階級革命家同軍事家，亦都係中國人民解放軍主要領袖之一，晚年嘅時候做咗中華人民共和國副國級領導人。1955年，粟裕被授予大將嘅軍銜，位列喺開國十位大將嘅第一名，並同時被授予一級八一勛章、一級獨立勛章同埋一級解放勛章。當時毛澤東讚揚粟裕係淮海戰役嘅最大功勞者。
粟飯原尚平

粟飯原尚平（1996年5月26號—）係日本足球員，打前鋒位置，效力FC岐阜。
納米鬅客

納米鬅客（nanopunk）係指主題集中講納米科技（nanotechnology）嘅科幻作品。
納米貝省

納米貝省係安哥拉嘅一個省，喺國土西南部，首府納米貝。
老花

老花（粵拼：lou5 faa1，英文：Presbyopia），係指眼睛出現老化，晶狀體唔可以將近物對焦而導致視力問題嘅情況，患者喺睇近嘢嘅時候會覺得模糊。

病徵
喺睇近嘢嘅時候患者會覺得模糊，而且光線唔夠嗰陣特別嚴重。噉係因為光線唔夠嘅時候人嘅曈孔會擴大，導致景深變窄。
另一個病徵係，大幅轉移視線焦點嗰陣，患者睇到嘅瞬間影像會暫時變得朦查查，噉係因為眼嘅變焦慢咗。

成因
隨住人嘅年紀增長，對眼睇近嘢嘅調節力會逐漸下降。目前醫學界重未能夠完全確定老花嘅成因，但一般認為主要嘅原因係：眼裡面晶狀體嘅彈性隨住年紀增長逐漸減弱，睇近嘢嗰陣，晶狀體弧度唔夠，未能將光線聚焦到視網膜；但亦有可能係晶體嘅弧度隨住年齡改變，又或者控制晶體弧度嘅睫狀肌隨住年紀增長冇咗力度。
另外，開始有老花嘅年齡可能同緯度、日照時間有關，住喺熱帶嘅人出現老花會比溫寒帶嘅早，住喺海邊嘅人有老花眼亦比內陸嘅早。

對策
老花可以透過老花眼鏡或者隱形眼鏡來矯正。有輕微老花嘅人，如果睇書嗰陣將書攞遠啲就睇到嘅話，噉唔一定要配鏡。但如果度數加深，睇書覺得辛苦嘅，就應該配返副眼鏡，避免對眼過度疲勞；但配老花鏡要記得對好焦距，唔係嘅話可能會傷眼。
另一方面，由於患者可能亦有近視，噉嘅話睇遠同睇近就需要兩副眼鏡。唔想咁麻煩嘅可以考慮配雙光（雙焦）眼鏡，呢種眼鏡嘅鏡片有兩忽，分別有唔同嘅焦距，可以對應唔同度數同睇嘢遠近；如果一時要睇近，一時要望遠嘅，重可以配多焦點眼鏡，但戴呢啲類型嘅眼鏡係需要一段時間去適應。因為呢類鏡片無明顯兩忽，焦距慢慢改變，所以又俗稱漸進鏡。
老虎活士

老虎活士（英文：Tiger Woods；英文全名：Eldrick Tont "Tiger" Woods；1975年12月30號—）係美國高爾夫球手，2000年代長時間都係男子高爾夫世界排名第一。
老虎狗

老虎狗，又叫鬥牛狗、英國老虎狗，係一種狗，起源自英國，近親有美國老虎狗、法國老虎狗等品種。老虎狗個樣通常肥頭耷耳，成身都係肉。
老虎狗舊時係鬥牛用，自從無咗呢種表演後，佢咗逐漸變成觀賞嘅寵物。
老虎機

老虎機係幾乎間間賭場都有嘅賭錢機器，玩家入銀仔，然後拉搖桿（或者撳掣），部機會碌出一堆圖案，若果係某啲特定組合，就為之中獎。純機械構造嘅舊款機器，爾家已經好少見。新款嗰啲就冚唪唥係電子嘢，重會收用咭、銀紙同券等等嘅落注。
因為老虎機嘅彩池會一直累積，直至有人中大獎，所以吸引到唔少人想「刀仔鋸大樹」，一下子發達。由於入咗嘅銀仔多數都一去無回頭，好似入咗落老虎個口咁，於是就叫「老虎機」。
喺澳門，呢樣嘢被官商雅稱做角子機；喺台灣，多數叫做吃角子老虎（機）或者拉霸（機）。

總論
老虎機係賭場嘅關鍵生財工具，喺某啲地方，嚟自佢哋嘅交易額同收入，佔總數高達八成。

台灣
响台灣，有公司發明同製造老虎機等賭博用機器，生意規模頗大。

總論
有異於多數其他賭博遊戲，老虎機完全黑箱作業（，即使係喺機器主人唔作弊嘅正常情況之下），賭客（都）無辦法知道賠率等諸多緊要訊息，除非當地法例規定要標明。學者莊志達以「十賭九輸」來形容玩老虎機，解釋運作原理——（喺絶對公正同埋隨機嘅模型當中，）以有3條轉軸，每條有256種變化嘅老虎機嚟推算，喺每次投注，中大獎嘅機率只有1/16,777,216。相比之下，中六合彩頭獎更加容易；機率為1/13,983,816。

澳門
來自賭場老虎機嘅糾紛多籮籮；根據官方統計，响2012年1月1號至2014年5月22號期間，喺當地由老虎機被指故障，而引起嘅賠償糾紛有133單，攤匀每月有5單到，當中靠博彩監察協調局解決咗嘅總共得3單；唔少人投訴，話正常噉玩老虎機中咗獎之後，賭場會以壞機同賭客唔合資格等理由，以及各種手段來拖延時間兼討價還價，唔派足甚至完全唔派彩；然而被指故障嗰啲機器呑咗嘅錢，卻唔會發還；莊家被批評輸打贏要以及懷疑出千。
亦有輸咗好多錢嘅賭客，覺得機器賠率過低，懷疑莊家設定犯規，要求攞數據查核，卻只得到對賭場有利嘅非關鍵資料。
機器被指故障時，往往由賭場自己揀公司驗機寫報告，用嚟做派彩與否之決定嘅依據；佢哋經常會被質疑偏幫賭場；當定論係某機器故障，賭場既唔使派出所顯示贏到嘅獎金，亦唔需要退返賭客輸咗嘅投注，更唔會受政府懲罰；呢套制度飽受批評；而按澳洲及美國規則，賭客遇着同類糾紛時，可以叫政府派人調查同裁決。
六個賭場經營者之中嘅威尼斯人、永利、銀娛同美高梅，都試過由於老虎機被指故障，或設置得有問題，出現巨額紛爭，同賭客吵大鑊，而被多地傳媒報道。

香港
雖然法例唔准私人開賭，但係都有商人以此弁利；喺某啲有牌機舖同無牌賭檔入面，擺咗計分唔計錢嘅老虎機，而又有兑分仔負責將遊戲積分換成真銀，令客人可以間接賭錢；呢種係偏門生意。

新加坡
响2011年10月18號，食店觀音齋東主，58歲嘅朱雲萍喺濱海灣金沙玩老虎機時，部嘢顯示佢中咗個新元$416,742.11嘅獎。然而，賭場經理話畀佢知，部機壞咗，佢應得嘅係新元$50,000加架跑車，賭場願意畀新元$258,962買返嗰部車。朱女士堅持要收足筆數，附近顧客圍咗埋嚟，大聲鼓燥，撑朱女士；有部分主動幫手站崗，防止職員將獎勵洗走；有新加坡女人話朱女士冇本錢同賭場鬥，勸朱女士攞錢走人算數；有男人行埋去用手機影相，留低證據，不過賭場職員刪除咗，再踢佢出街；職員亦叫朱女士向賭場管制局求助之後就走人，然而由於唔准影相，朱女士唔敢離開，驚一行開，就冇哂證據，於是繼續僵持；卒之有五—六個大馬人，主動留低電話號碼畀朱女士，同應承做證，朱女士先至敢走；當時已經過咗三個鐘頭。朱女士向賭場監管局同警察部隊報案，又委託朱時生律師代為索償；有關律師樓寄律師信，叫賭場賠足$416,742.11。响2011年11月4號，濱海灣金沙指決定畀齊嗰筆錢，重响2011年11月9號發聲明，話對引起咗先前嘅誤會表示遺憾。過咗冇幾耐，朱女士收到兩張支票——一張數額如上，另外嗰張之銀碼為新元$688.25，即係佢當時用嗰張儲值咭入面嘅獎金。响2012年8月22號，賭場監管局發表文告，話佢哋調查得知，濱海灣金沙並冇呃朱女士或者特登令部機器出錯，當時個獎的確如賭場職員所述，不過遣責後者冇確保機器顯示啱嘅信息。朱女士將嗰筆錢散哂出去——多個慈善團體、幫佢追討獎金嘅證人、賭場職員、食店伙記……

美國
响2016年8月23號，單親阿媽卡特里娜布克曼喺紐約市雲頂世界賭場玩老虎機，螢光幕顯示佢中咗個美元$42,949,672.76嘅獎。佢即刻貼塊面埋去，由拍檔影咗張相作證，報告咗中獎之後，賭場好快就沸揚起嚟，職員同其他顧客都圍哂埋嚟。職員跟住送走咗布克曼，叫佢聽日返嚟了解派彩決定。响第二日，佢再嚟到賭場，職員話畀佢知，根本冇贏錢，佢以為中咗獎，係機器故障所致，唔算數，不過會畀佢攞返部機入面嘅美元$2.25結餘，重願意送份肉扒晚餐做補償。布克曼嘅法律受權人阿倫里普卡話對方做法唔公平；至少應該派美元$6,500，即係嗰部機嘅最高獎金畀佢。响2017年6月14號，呢單嘢告咗上皇后縣最高法院。

澳洲
响2017年3月同4月，維州賭博及酒類監管委員會發現，墨爾本皇冠賭場响遊戲機試運行期間，老虎機有17個掣被封咗，得返最細同最大嘅投注選項可以用。同年年底，有人舉報，話係上級指示員工做嘅手腳。該委員會响2018年4月宣布此舉違規，向該賭場罰款澳元$300,000，並發出書面警告信。

加拿大
响2017年2月，82歲老翁約翰馬蘭杜喺Mohawk Racetrack玩老虎機，中咗個加元$10,002嘅大獎；佢去領獎時，職員帶咗佢入間房道，話因為佢响17年前簽咗張表，加入用嚟幫人戒賭嘅OLG自我隔離計劃，所以無錢收，隨即趕埋佢出賭場。擁有該賭場嘅安省博彩局指，响2016年9月，加咗條新規例，唔准自我隔離者贏到錢，而每單超過加元$10,000嘅彩金派發之前，都要檢查過；截至2017年2月，已經有29個人由於相同原因，收唔到大獎彩金。官方網站宣稱啲賭場裝咗帶有面容辨識技術嘅監視系統，會揾出自我隔離人士，提示職員踢佢哋走。馬蘭杜表示，記唔起有簽過嗰份文件；自己個腦受過傷，會影響記憶，亦响大概8年之前受過腦手術。佢重補充，自己之前輸錢同贏細錢時都無異常，偏偏等到贏呢筆大錢時，至冇得攞，顯示對方根本就係唔想畀錢；已經聯絡咗律師，唔打算畀對方走數。
老虎頭

老虎頭（Lo Fu Tau）係香港嘅山，海拔高465米，喺離島區，附近範圍劃咗入北大嶼郊野公園。
老街

東門步行街：廣東深圳嘅老街兼步行街。
北海老街：廣西北海嘅老街兼旅遊景區。
三峽老街：臺灣新北嘅老街兼旅遊景區。
老街站：深圳地鐵1號綫同3號綫嘅轉車車站。
老街省：越南嘅省份。
老街市：多處。
老街鄉：多處。
老虎悖論

老虎悖論係博弈論同邏緝嘅一條悖論。

故仔
有個後生仔想向公主求婚。國王提出條件，同後生仔講：「呢度有五度門，你逐度打開佢；其中一度門後面有隻老虎，但係無論點你都估唔到係邊度門。打死隻老虎你就可以同公主結婚。」
後生仔就開始諗，假如老虎喺第五度門，咁當佢將前四度門打開之後都冇發現老虎，咁佢就可以肯定老虎喺第五度門後面，因為國王通過無論點佢都唔會估到老虎喺邊度門後面，如果係咁國王就係錯。所以老虎肯定唔會喺第五度門後面。同樣道理，老虎亦都唔會喺第四道門後面，否則年輕人打開咗三道門之後，只係剩番兩道門，老虎既然唔喺第五度門後面，咁就會喺俾佢估到嘅第四度門後面；如此類推，老虎就會變成唔存在喺任何一道門後面；後生仔呢個時候就唔諗咁多，冒冒失失咁依次序嚟推開啲門，結果老虎喺第二度門後面跳出嚟，咬死咗後生仔。
國王最後睇見之後就話：「都話咗你點都估唔到老虎喺邊度門後面。」

悖論分析
呢個推理錯喺邊度好明顯：點解後生仔佢信「估計唔到」，但係就唔信「真係有老虎」呢？
點解問題改成「五度門」之後，會變得複雜咗？因為門後面變成「可能有老虎，亦都可能冇老虎」。但係無論如何，「如果後生仔嘅推理成立」，咁樣就算國王將老虎放喺第五度門後面，都會係「估唔到」，學者爭論嘅重點只係在於：呢個推理究竟錯喺第幾步？
唔同嘅主張：
主張錯喺第一步
如果第一步係啱嘅，咁樣後面幾步點解會係錯嘅呢？所以一開始就已經錯咗。
主張錯喺第二步
後生仔最後信「冇老虎」。但係國王並唔會預知道後生仔點諗，所以的確唔可能將老虎放喺第五度門。如果後生仔信「一定有老虎」，咁樣係開咗頭四度門老虎都冇出現之後，第五度門後面嘅老虎就會變成「估得到」。
既然老虎係喺第五度門嘅話，佢一定係「估得到」，咁樣當已經開咗三度空門嗰陣時，實際情況係點樣？寫成邏輯式子就係：前提一、老虎係估唔到嘅。前提二、老虎如果喺第五度門嘅時候，係可以估到。前提三、老虎唔喺第五度門時，就一定係喺第四度門。前提四、老虎如果喺第四度門，係可以估得到。結論：前提互相矛盾。
呢個時候嘅邏輯推理入面，既然前提係互相矛盾，咁必定有一個以上唔成立嘅地方，所以可能性就會係以下四個其中之一、或者係更多未諗到出嚟嘅可能性：
一、老虎可以預料得到嘅。
二、老虎如果喺第五度門，係預料唔到嘅。
三、老虎唔喺第五度門嗰陣時，唔代表佢一定係喺第四度門。
四、老虎如果喺第四度門時，係預料唔到嘅。
二同四本身就係矛盾命題，唔考慮；三會導致老虎變成薛定諤的貓，亦都即係既存在亦唔存在嘅狀態（後生仔將老虎往前門推係錯嘅，因為前提中包含「已經開咗三度空門」）。所以可能性只有一個：老虎可預料。但若果老虎係可以預料得到，咁樣就代表國王講大話，如果國王可能講大話，咁樣老虎亦都真係有可能唔喺度。
呢個時候正確嘅結論係：國王一定講緊大話，但佢嘅大話可能係「老虎可預料」，亦都可能係「根本冇老虎」，後生仔只係偏心於一個可能性，結果就只會反過嚟幫國王完成佢嘅大話。
主張錯喺最後一步
如果「估唔到」並唔係一種保證，而只係意味住「相當高嘅機率」，「有老虎」先至係保證，咁成個情況就會唔同晒。可以列成以下嘅狀況：
如果後生仔連估五次「老虎唔係度」，不可預料率會係100%，即係最壞嘅狀況。
如果後生仔連估五次「老虎係度」，咁就應該將不可預料率一樣視為100%。假設國王隨便放，因為平均估錯次數係兩次，亦即估錯一次要加不可預料率 50% 先至公平。
假設國王隨便咁放隻老虎，呢個時候後生仔採用嘅策略，以：
先兩次唔估，再連續估老虎喺：成功率0、0、100、50、0，平均 30 最高分
先三次唔估，再連續估老虎喺：成功率0、0、0、100、50，平均都係 30 最高分
但係以上兩種高分解，頭兩度門都係安全門，必須混合下列解答靈活運用
如果第一次就估老虎喺度：成功率100、-50、-50、50、0，平均只有 10 分
如果第二次就估老虎喺度：成功率0、100、50、0、-50，平均都有 20 分
為咗方便計算，假設後生仔平均運用呢四種策略，綜合以上，老虎喺每度門嘅平均不可預料率就係 75%、87.5%、75%、50%、100%
好明顯呢個時候國王嘅對應策略，如果將老虎放喺失分最低嘅第五度門，可能會俾後生仔亂咁估嘅情況下估中，所以將老虎放喺失分第二低嘅第二度門會係最好嘅選擇，只要將後生仔估中嘅機率保持喺 20% 以下，就都可以理直氣壯咁話係有好高嘅不可預料率。

分析結果
呢個只係一個初步嘅計算。更精確嘅計算要用到博弈論。
後生仔其實係錯喺最後一步：佢應該從「老虎唔存在」呢個矛盾嘅結論嚟導出國王講嘅「估計唔到」其實係指機率，再喺機會率上推測國王到底將老虎放喺第幾度門。
主張錯在邏輯語意：一個科學事實，海森堡測不準原理可以用嚟反駁後生仔嘅推理。亦即係話假設老虎喺第五度門後面，當後生仔推開咗四度門之後，如果質疑第五度門後面嘅老虎係「可以估計得到」，國王可以答辯話：「我話老虎不可預料，係喺你開門之前」，意即開門（測量）呢個動作改變咗受測物嘅性質「不可預料」。如果預計國王會咁樣答辯，咁樣後生仔嘅五步推理全部都係錯嘅。但呢種講法亦有反對者，佢哋認為呢種答辯雖然係有科學根據、但都要後生仔有一定程度嘅科學知識先至明，唔係嘅話國王就會變成秀才遇着兵、有理講唔清。

相同例子
突擊測驗
阿 SIR 宣布下星期一至五其中一日會舉行突擊測驗。學生認為根本就唔存在突擊測驗。若果去到星期四都重未舉行測驗，咁樣就即係星期五一定會舉行，因為咁樣係預計得到，咁樣就唔算係一個突擊測驗，所以星期五亦都唔會舉行。若果星期三重未舉行，而星期五又唔會舉行，星期四就會舉行……如此類推，形成「阿 SIR 根本就唔會進行突擊測驗」嘅錯誤結論。
老虎斑

老虎斑（Epinephelus fuscoguttatus），係種石斑，生物學分類係屬鱸形目鮨科石斑魚屬，魚身帶啡黃色。
結婚證書

結婚證書，簡單叫婚書，係證明兩個人結婚嘅文件，入面記載嗰兩個人個名、幾時同邊度結婚等嘅資料。
維基同享有多媒體嘅嘢：Marriage certificates
結局

結局又叫做大結局、煞科，係一個故事情節嘅最後一場戲。
結局分為大團圓結局同懸疑結局、自選結局幾種。為咗令電影觀眾滿意，荷李活電影通常都係大團圓結局，即係男女主角終成眷屬、流浪狗搵返佢主人、孤兒搵返佢阿媽。
結城耕造

結城耕造（1979年1月23號—）係日本足球員，司職後衞，效力過千葉JEF聯，及廣島三箭。
結婚大龍鳳

《結婚大龍鳳》（韓文：지고는 못살아，英文：Hate to Lose），係韓國MBC喺2011年8月24號播嘅連續劇，由尹昌範導演同埋朴碧珠編劇。
結志街

結志街（英文：Gage Street）嚮香港島中環，近中環至半山自動扶梯系統西邊，係一條濕水街市，鋪頭同小販賣鮮魚蝦蟹、糧食生油雜貨、雞鴨鵝、米粉、菜、瓜、生果、豬牛羊肉，有新鮮，又有凍肉。
結晶

結晶（crystallization）係指一隻固體形成、而且啲原子或者分子變成晶體嘅過程。
結晶性

結晶性（crystallinity）指嘅係固體當中嘅結構有序程度。
第4屆北越國會選舉

第4屆北越國會選舉喺1971年4月11號喺北越度舉行。
呢次選舉同上屆一樣都係只有越南祖國陣線出嚟選，係因為越南祖國陣線代表晒北越嘅政黨出嚟選就搞到呢場選舉變得有啲爭議，據當地新聞報導投票率係98.9％。
第4屆南越國會選舉

第4屆南越國會選舉喺1971年8月29號喺南越度舉行。呢次選舉只有幾個人係有政黨身份，而投票率係78.5%。
第4屆印尼立法機構選舉

第4屆印尼立法機構選舉喺1982年5月4號舉行。
第49屆日本眾議院議員總選舉

第49屆日本眾議院議員總選舉響2021年10月31號舉行。

背景
自2012年以嚟，自民黨喺安倍晉三嘅帶領下，屢屢喺選舉當中贏得佳績，安倍晉三亦都成為日本史上做得最耐時間嘅首相。直至2020年，安倍再次因為身體問題辭任首相，佢嘅親信菅義偉接任首相。但係菅義偉治下被公眾認為處理武漢肺炎疫情不力，政府民望急跌，到2021年9月2號，菅義偉宣佈唔再連任首相。而新一任自民黨總裁選舉就由岸田文雄贏出。
做咗十日首相嘅岸田喺2021年10月14號宣佈解散眾議院，眾議院選舉日定喺10月31號，呢次亦都係日本憲法史上第一次超任期選舉。
唔同政黨喺選舉後嘅議席分佈
第49屆瑞典國會選舉

第49屆瑞典國會選舉喺2014年9月14號舉行。呢次選舉除咗選出國會議員之外，重會選埋全國二十一個省議會同埋二百九十個市議會嘅議席。

過程
呢次喺中間偏右嘅瑞典聯盟（由溫和黨、自由人民黨、中間黨和基督教民主黨組成）自2006年執政之後第二次舉行嘅選舉，亦都係民族主義嘅瑞典民主黨喺上屆選舉贏出之後再一次咁接受選舉嘅考驗。
上屆選舉嘅紅綠聯盟已經喺2010年11月解散咗，原先組成聯盟嘅瑞典社會民主黨、綠黨同左翼黨喺呢屆選舉要各自搞自己嘅選戰。

民意調查
2010年9月至2014年9月嘅平均趨勢線，每條線都代表一個政黨。█社民黨　█溫和黨　█綠黨　█民主黨　█人民黨　▄中間黨　█左翼黨　▄基民黨　█女行
第4屆中華民國總統選舉

第4屆中華民國總統選舉響1966年3月21號舉行，而副總統選舉就響3月22號舉行。
呢次選舉係中華民國第四次依照憲法舉行，選舉方式係由具有民意基礎嘅國民大會（下面簡稱做國大代表）進行投票嘅間接選舉，響台北市陽明山中山樓到進行。副總統選舉同總統選舉分開計票，而且亦唔係同總統同一張名單選嘅選舉制度。
選舉結果，蔣中正成功連任第四任總統，行政院長嚴家淦就成功贏出副總統。
第4屆印尼總統選舉

第4屆印尼總統選舉喺2004年7月5號舉行，如果候選人攞唔到過半數票，就會喺9月20號舉行第二輪投票。
呢次選舉係印尼喺2002年修訂《印度尼西亞憲法（英文：Constitution of Indonesia）》後第一次舉行印尼總統選舉，其中印尼總統同印尼副總統分別由最高立法機關印尼人民協商會議選舉之後產生。選舉制度係會用兩輪選舉制。
最後由蘇西洛當選做印尼總統，穆罕默德·優素福·卡爾拉（英文：Jusuf Kalla）就做副總統。
第4千年

第4千年係公元開始第四個千年，喺第3千年同第5千年中間，由3001年1月1號到4000年12月31號。

天文現象
地球會出現2366次日食。
3126年7月22號，金星掩軒轅十四。
3187年10月21號，金星掩軒轅十四。
3230年10月8號，金星掩角宿一。
3358年會出現農曆閏十二月，係自17世紀開始頭一次再出現。
3414年10月25號，金星掩軒轅十四。
3711年12月，木星、土星、天王星、海王星四星聯珠。
3982年8月27號，水星掩軒轅十四。
第4屆伊朗總統選舉

第4屆伊朗總統選舉響1985年8月16號舉行。
第4屆卡塔爾市政選舉

第4屆卡塔爾市政選舉喺2011年5月10號舉行。
老鼠夾

老鼠夾係種動物陷阱，專門用嚟捉老鼠。原理係有個位放餌，當老鼠行埋去掂嚿餌，就會觸動機關，夾住隻老鼠。
老鼠洲

老鼠洲係香港屯門一笪地方，喺輕鐵三聖站同兆麟苑之間。佢原本係個島仔，1980年代起咗條馬路過去，1990年代填海後合併為陸地。
老鷹樂隊

老鷹樂隊2008年「長路出伊甸」巡迴演唱會。從左到右分別係：Glenn Frey、Don Henley、Joe Walsh同Timothy B. Schmit。
老鷹樂隊（英文：Eagles）係一支1971年喺洛杉磯出道嘅美國樂隊，初期主打鄉村搖滾，後來隨著人員變動而逐步向主流搖滾靠近。出道至今，老鷹樂隊一共贏到六項格萊美獎同五項全美音樂獎，而佢等喺1976年推出嘅專輯《加州旅館》更加入選《滾石》雜誌嘅「史上最偉大嘅500張專輯」，名列第37位。1998年，老鷹樂隊榮登美國搖滾名人堂。
老鸛草屬

老鸛草屬（學名：Geranium）係牻牛兒苗科下嘅一個屬，係一年生或多年生草本植物。呢個屬共有約400種，分佈喺全世界。
老點你

《老點你》（Senior Says），係香港電視娛樂製作嘅文化節目，由五位老人家陳潔珍、葉惠而、李錦成、連瑞庭、羅金成主持，2019年10月27號到2020年1月19號逢禮拜日14:00-14:30播。節目嘅長者智囊團會同後生仔交流下唔同話題。
老鼠簕

老鼠簕（粵拼：lou5 syu2 lak6；學名：Acanthus ilicifolius）既係爵床科老鼠簕屬嘅一個品種，又係一種灌木，喺中國南邊嘅海邊同埋漲退潮嘅濱海地區入面先至可以搵到佢。佢係紅樹林嘅其中一個緊要嘅組成部分。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
呢樖嘢嘅根可以入藥，有清熱化痰、解毒止痛嘅功效。
老鼠斑

老鼠斑（Cromileptes altivelis），係種石斑，生物學分類係屬鱸形目鮨科駝背鱸屬唯一品種。
老鼠愛大米

老鼠愛大米（粵拼：lou5 syu2 ngoi3 daai6 mai5）係一首喺2004年12月底到2005年就㷫嗮成個網絡嘅熱門歌曲。呢首歌係由楊臣剛負責作詞同作曲，王啟文嚟負責主唱。而之後俾香香、郭美美、胡楊林等人同楊臣剛都唱過呢首歌。而呢首歌曲出咗街之後就俾其他歌星唱咗好幾個唔同嘅語言版本。

創作背景
喺踏入咗21世紀之後嘅中國，由於出現咗好多種唔同嘅娛樂活動，而音樂喺業餘嚟講，已經越嚟越少人關注。不過由於網路時代已經殺到，甚至畀嗰時嘅新一代後生仔女將呢首歌當成係佢哋上網過程入面嘅伴奏音樂同舒緩放鬆神經嘅一種工具。

點解呢首歌喺出咗街之後就鬼咁多人唱佢？
因為呢首歌嘅節奏好容易唱，而且歌詞都好白話下。尤其係所謂「老鼠愛大米」就係用嚟形容鍾意情人嘅程度，結果就整出咗網路族啲人嘅想像力。

唔同嘅語言版本
呢首歌曲出咗街之後，俾人唱過以下嘅語言版本：
粵語、英文、日文、韓文、越南文、高棉文。
老鼠洲兒童遊樂場

老鼠洲兒童遊樂場，香港公園之一，遊樂場之一，喺新界屯門，喺青山灣老鼠洲，行政上歸屯門區。建築署耗資二千六百萬港圓設計同興建，二〇〇四年八月正式開張，為香港首個環保公園。
園內建似中式帆船兒童遊樂設施。
公園英文叫Mouse Island Children's Playground。
卵石路步行徑
燈塔
涼亭
筑波

筑波係日本茨城縣一個特例市，人口22萬。
筏可

筏可（Fat Ho，1892年—1972年），和尚一人，又有號大和尚、法師，係寶蓮禪寺方丈，香港佛教活躍之人，香港佛教聯合會創會會長。
原為中國南海西樵人，一九二四年來香港，先到青山禪院。一九三〇年，接任大嶼山寶蓮禪寺方丈。一九三二年到一九三六年，任青山禪院住持。又有份發起香港佛教聯合會，建香港佛教醫院。一九七二年圓寂。
有大徒弟明慧和尚。

生平
筏可喺鼎湖山慶雲寺，得穀琳老和尚受具足戒，得曹洞法派。參禪金山江天寺，學法於寧波天童寺。
一九二四年來香港，結廬青山。之後喺港穗粵東弘法。
一九三〇年，承繼紀修老和尚，接任寶蓮禪寺方丈。之後唔停擴建道場，三年傳戒一次。一九六二年，筏可捐出賀儀同所積淨資，捐落佛教醫院為建院基金。一九七二年死，死時八十歲。

批評
筏可精於經營，收錢做法事，改善僧人生活，之不過咁又破咗壞大嶼山清修，佛門轉向商業。佢要做大寶蓮寺，吸引更多人來。所以起咗大雄寶殿。一九七〇年完工，又宣佈要起天壇大佛，所耗人力財力不菲。由於年時已高，交畀出家年資淺嘅佢外甥打理。外甥就係日後主持釋智慧，引來唔少風波。收益太多，公共服務太少。

紀念
佛教筏可紀念中學，喺大嶼山大澳。

書
大嶼山志，筏可口述，明慧編著。
筍崗街道

筍崗係中國廣東深圳羅湖區下邊嘅一個街道，叫筍崗街道，下轄8個社區。
筑前國

筑前國（日文：筑前国，假名：ちくぜんのくに，羅馬字：Chikuzen no kuni）係舊時日本西海道一國，相當於家下福岡縣西部，喺7世紀末時同筑後國一齊從筑紫國分離出來，合稱爲筑州、二筑。
筑後國

筑後國（粵拼：zuk1 hau6 gwok3；日文：筑後国(Chikugo no kuni)）係舊時喺日本西海道嘅令制國，又叫筑州（zuk1 zau1），大概相當於今日福岡縣南部。係喺7世紀末時同筑前國一齊從筑紫國分離出來，合稱二筑。
筏

筏（Raft）係種船仔，用一大堆竹或者木條紮成平板嘅形狀，用竹整就叫竹筏，用木整就叫木筏。
紅血球

血液嘅顯微鏡片，入面有好多紅血球。中間嘅係白血球，紅血球之間嘅係血小板。
血液中常見嘅血細胞。由左到右依次為：紅血球、血小板和白血球。
紅血球係血入面最多嘅一種血細胞，同時亦係脊椎動物用血液將氧氣由肺或者鰓送到身體唔同組織嘅最主要媒介。紅血球又可以叫做紅細胞或者血紅細胞，而裂開嘅紅血球同埋碎片就叫做裂紅細胞（schistocyte）。

史
1658年，荷蘭嘅生物學家 Jan Swammerdam 用咗早期嘅顯微鏡發現紅血球，同埋畫低佢嘅樣。
紅蘿蔔素

紅蘿蔔素（hung4 lo4 baak6 sou3，英文：carotene），係指好多具有化學式C40Hx嘅唔飽和烴物質，呢啲物質係由植物合成嘅，通常動物冇辦法合成。
紅蟹

紅蟹（Charybdis feriata），學術上叫銹斑蟳，係種食得嘅蟹，生物學分類係屬十足目梭子蟹科蟳屬。
紅蜘蛛星雲

紅蜘蛛星雲（Red Spider Nebula）係一嚿喺人馬座嘅行星狀星雲。

白矮星
紅蜘蛛星雲中心嘅白矮星會產生溫度10000 K嘅強烈恆星風，速度達到每秒300公里，產生振幅1千億公里高嘅震波。咁樣嘅恆星風會令星雲嘅形狀成為特別嘅蜘蛛形，並且會令到星雲擴張。
星雲𥚃面白矮星嘅表面溫度估計高過50萬K，超過太陽表面溫度嘅50倍，係而家已知表面溫度最高嘅恆星之一。
紅蛇鵜

紅蛇鵜（Anhinga rufa），有時亦叫做蛇鳥（Snakebird），係一種屬於非洲嘅水鳥。

分類
紅蛇鵜同黑腹蛇鵜（Anhinga melanogaster），澳洲蛇鵜（Anhinga novaehollandiae）同屬蛇鵜科嘅成員。

特徵
同鸕鷀好相似，但有一條較幼，好似蛇頭咁嘅頸。
紅衣單棘躄魚

紅衣單棘躄魚（學名：Chaunax russatus）係單棘躄魚科單棘躄魚屬嘅其中一個種。
育嬰室

育嬰室，用室一種，房一間，方便餵臊孲飲食同換片，亦兼顧幼兒，又有育嬰間、育嬰房、嬰兒護理室、嬰兒護理間之稱。通常設喺公眾地方，亦為公共設施一種。有啲房中有房，兼做餵哺室，隱密兼方便餵母乳。
有簡單、有齊全。至簡單有檯一張，或檯板一塊，方便換片。有櫈一排，方便餵奶。有啲有臊孲座位，定定餵食。有啲有池盆，洗手同清洗飲食器具。有啲有冷熱水機，方便開奶粉。有啲有暖奶器，以便座暖奶同食品。有啲有插座，方便用奶泵。有啲有暖濕紙巾，抺臊孲。有啲甚至有磅，秤下幾重。又或供應埋尿片。
位置多數與廁所相鄰，甚有女廁之內。有時育嬰室亦兼為餵哺室，女人餵母乳，唔方便男人在場，故此有啲只限女人，之不過多數男人都可以入。有啲無設育嬰室地方，或會設換片板喺男女廁所，以解決換片需要。

文
英文叫法繁多，並無一定，常見如後。
nursery room
nursing room
baby care room
babycare room。
baby room
nursery
infant care room
日文會寫ベビールーム，即對應英文baby room。或視為餵母乳房，寫哺乳室。

辨義
個名有時亦會指育嬰院之功用，養育嬰兒嘅房。另一種如醫院嬰兒幼兒病房，特別照顧嬰兒。再有指家中兒童房。
育瑟夫·明基勒

育瑟夫·明基勒（德文：Josef Rudolf Mengele 聽，1911年3月16號—1979年2月7號），係納粹德國黨衞隊同奧斯威辛集中營嘅一名軍醫。明基勒係負責篩選當時被運抵集中營嘅囚犯嘅醫生之一，負責裁決將囚犯送去毒氣室殺死定係強制佢地從事勞動，並且對集中營嘅人做殘忍同唔知點嘅科學價值嘅人體實驗；打完仗之後，佢先係用假名匿喺德國，然之後走咗去南美洲，直至佢喺巴西意外浸死，對佢嘅遺體做DNA測試先確認佢嘅身份。

早期經歷
1911年3月，育瑟夫·明基勒喺德國拜仁州捐茨堡（Günzberg）出世，老竇老母分別係卡爾同禾柏嘉·明基勒。明基勒響慕尼黑大學學哲學同人類學嗰時話法西斯主義係佢生活中嘅決定性因素，佢敬仰呢個政治概念，令佢將醫學知職同政治取態融合，作為佢嘅研究同職業選擇。
明基勒喺佢發佈嘅「四個種族嘅下顎種族形態學研究」（德文：Rassenmorphologische Untersuchungen des vorderen Unterkieferabschnittes bei vier rassischen Gruppen）呢篇博士論文入面提出咗，一個人嘅種族可以由下巴嘅形狀識認；納粹組織見到明基勒嘅研究之後，響1943年5月調派佢去奧斯威辛集中營。

奧斯威辛集中營
明基勒喺波蘭嘅奧斯維辛集中營擔任軍醫，佢執掌生殺大權，可以決定送去營區嘅猶太人係要送去毒氣室殺死定係強制佢地從事勞動，因此人稱「死亡天使」。明基勒盡可能消滅唔能夠勞動嘅人，又用活人進行「改良人種」嘅試驗，有大約四十萬人死喺佢手下。佢曾經迫受害者接受藥物注射，試圖改變佢地對眼嘅顏色或者令佢地絕育；佢重喺活人身上接種病毒同細菌，並喺無麻醉嘅情況之下同佢地截肢同移除器官。

紀念
2005年3月，一座為紀念納粹受害者而設立嘅雕塑響育瑟夫·明基勒嘅家鄉落成，呢座雕塑上面嘅銘文寫住：「無人可以將佢自己同民族嘅歷史切割。一個人唔應該亦都唔可以俾歷史沉睡，否則歷史會重演，並且成為現實嘅一部分。」；銘文四周圍有好多對喊緊同嚇親嘅眼，提醒尐人唔好忘記二戰期間納粹嘅種種暴行。
肯雅航空

肯雅航空（Kenya Airways）係肯雅一間航空公司，1977年開張。
育神星

育神星（Isis），即係小行星42，係太陽系小行星帶嘅一粒小行星，喺1856年5月23號發現。
肯頓站

肯頓站（英文：Kenton station）係英國倫敦地下鐵必嘉老綫嘅車站，屬第4收費區，喺大倫敦布倫特區。
肱骨

肱骨係膊頭到手踭之間嘅長形骨，每邊手臂有一條，膊頭位連住鎖骨同肩胛骨，手踭位連住橈骨同尺骨。
紐約地鐵

紐約地鐵（英文：New York City Subway）係美國紐約市嘅地下鐵，頭一段響1904年通車，而家已經有34條線、469個站，有375.8 公里長，係全世界最多站嘅地下鐵。
紐約客

《紐約客》（粵拼：nau2 joek3 haak3，英文：The New Yorker），係一份內容涵蓋美國新聞、社評、故仔、文章、批評、諷刺作品、漫畫同詩歌等等嘅雜誌。
紐約人

紐約人（英文：New York Knicks，又繙「紐約力博」、「紐約尼克」、「紐約尼克斯」）係一支以紐約州紐約市為基地嘅NBA球隊，摞過兩次NBA總冠軍（1970年、1973年）。
紐約公共圖書館

紐約公共圖書館（New York Public Library）係美國紐約市嘅公共圖書館，亦係繼國會圖書館後全美國第二大圖書館，喺曼克頓，1895年開張。
紐約唐人街碎屍案

（英文：Murder Case in Chinatown）又叫做《紐約碎屍案》，係1961年嘅一齣黑白粵語片，改編自1930年代紐約唐人街一單謀殺案，由伍錦霞構思故事原型，胡鵬同伍錦霞聯合導演，美國外景嘅部份就係伍錦霞拍攝。領銜主演嘅係小燕飛同盧海天。齣戲外景都係喺紐約拍攝，可以見到當年紐約風光，喺1960年代粵語片係好少見。

情節
陳士培投靠喺紐約開餐館嘅親戚，同同事阿香拍拖。士培認識咗洗衣舖店老闆娘黃玉芬，貪圖佢間洗衣舖，就假意同玉芬結婚。士培又想得到間洗衣舖，又想呃阿香啲錢，於是佈局殺死玉芬，將佢碎屍；玉芬個女發現血跡，報警將士培緝捕歸案。
紐約大學

紐約大學（英文：New York University，NYU）係喺美國紐約嘅一間研究型私立大學。
紐約州

紐約（New York）係美國一州，喺美國東岸，向住大西洋，首府奧爾巴尼。當中有世界名城紐約。爲咗分辨兩者，州亦叫紐約州（New York State）。
維基同享有多媒體嘅嘢：New York (state)
臺灣松

臺灣松（Pinus morrisonicola）又叫臺灣五葉松、臺灣五針松，係松屬嘅其中一個品種，屬臺灣特有種。
自律

自律，修養一種，控制到自己感受，克服到自己弱項，又可稱做自我訓練、自我修養、自己修養。相對於英文self-discipline。亦即改變自己，有新習慣改善自己，變想變言變行。
自律通常有明確目的，以日復日小小改變，去達到更大目的。

文
自律一字，至早見於左傳，哀公十六年咁寫，「夏、四月、己丑、孔丘卒。公誄之曰、旻天不弔、不憖遺一老。俾屏余一人以在位、煢煢余在疚。嗚呼哀哉。尼父、無自律。子贛曰、君其不沒於魯乎。夫子之言曰、禮失則昏、名失則愆、失志為昏、失所為愆。生不能用、死而誄之、非禮也。稱一人、非名也。君兩失之。」孔子死，君主魯公就講無自律，就即無咗佢就無得效法。依個同現今意思唔同。
大唐張九齡寫貶韓朝宗洪州刺史制，當中有句，「事諮於周、則異於是、不能自律、何以正人。」就為今日自律意思。
自慰器

自慰器係用嚟自慰嘅架生，亦係一類性現具，唔少自慰器都有識得震嘅電動組件。女性用嘅叫做「假陽具」，男性用嘅叫做「飛機杯」。
自戀

16 世紀尾一幅油畫描繪畫家心目中嘅納西瑟斯（Narcissus）；自戀嘅英文名就係由納西瑟斯個名嗰度嚟嘅。
自戀（粵拼：zi6 lyun2；英文：narcissism）係一種性格特質，係黑暗三角特質嘅其中一個。自戀程度高嘅人極之在意自己嘅樣同埋滿足自己嘅需要，呢啲噉嘅人好多時都好睇重想喺社交情境當中佔有優勢嘅地位，所以會想喺其他人面前建立一個理想嘅形象（所以會在意自己嘅樣），會做反社會行為（例如踩低其他人令自己望落勁啲），不過做起反社會行為上嚟唔會做得好出樣（唔想身邊嘅人對自己印象太過唔好）。
自己含杘

係指男人自己含住自己條杘以獲得性快感嘅一種行為，好高難度，好少人可以做得到。
一個正在自我含杘嘅男性
自強號

自強號係臺灣鐵路管理局所轄嘅車輛入面，最高等級嘅對號客車車種，亦係該局四種收費等級標準入面最高收費級別。
自平衡二元搜尋樹

自平衡二元搜尋樹（英文：self-balancing binary search tree）係一類嘅二元搜尋樹，特點係識得將左右兩樖 subtree 之間嘅高度差距保持住有咁細得咁細。
例子可以睇吓 AVL 樹。
自我中心

自我中心（Egocentrism）係指一個人分唔清自己同第啲人，亦即係只係顧住自己嘅諗法，無諗過第啲人點諗。
自己按門鈴自己聽

《自己按門鈴自己聽》係由高曉松作曲，高曉松同尹約填詞、周深唱嘅歌。呢隻歌攞到2020年新浪文娛風雲盛典十大音樂作品獎。

背景同風格
早喺五年前錄《大魚》嗰陣，周深就試過《自己按門鈴自己聽》，但係高曉松唔滿意個demo，所以呢隻歌就擱置咗。而高曉松都揾過其他人嚟試唱，但佢都唔滿意。五年之後，周深又試唱咗呢隻歌，高曉松終於畀佢攞去唱，喺2020年4月10號播出嘅《歌手·當打之年》第十期現場唱咗呢隻歌，做咗呢隻歌嘅首唱。佢亦都憑住《自己按門鈴自己聽》攞到觀眾票選第三名。
航天歡樂世界

荒廢咗嘅航天歡樂世界大門口，喺2015年12月29號影。
航天歡樂世界
，簡稱航天奇觀（hong4 tin1 kei4 gun1），係中國廣東廣州嘅一間冇咗嘅遊樂場，位置喺而家天河區黃村嘅奧體北邊隔籬，1997年10月開業，2011年12月執笠。

史
公園喺1996年11月由黃村當地農民自己出錢起，1997年10月起好重試業，同年11月正式開業。開業期間10幾年嚟，佢同深圳嘅世界之窗、廣州嘅世界大觀一齊咁把炮。後嚟因為經營問題，令大多數場館設施缺少維護而逐漸衰落。2011年12月正式停業。
航天奇觀執咗之後，政府將佢納入政府土地，從而變成駕校嘅練習場同倉庫。嗰年規劃重話咗嚿地皮會做文化創意產業。

傳聞
2015年聖誕節期間，國規委挂出航天奇觀會用嚟做傳媒用地同文化創意主題公園，以為航天奇觀會重新開返，但實際上，廣東廣播電視台喺2016年1月25號嘅拍賣會以16.75億人民幣嘅成交價買咗嚿地返嚟，將來會打造成影城。
航拍機

航拍機（粵拼：hong4 paak3 gei1），廣東又嗌無人航拍機或無人機（mou4 jan4 gei1），係種細型無人飛機，配備無線電遙控、GPS同錄影機，可以由高空影低影像同相。
航海工程

航海工程（marine engineering）係工程學一門，研究船同埋第啲喺海上人造結構嘅設計。
航空

航空係指喺地球嘅大氣層入面旅行或者運送貨物。今日呢個詞嘅含義包括所有同空中交通工具有關嘅事業同埋活動（包括喺地面嘅事業同埋活動）。
由用途上嚟睇航空可以分為軍用航空同民用航空。
由技術上嚟睇航空器主要可以分兩種：
重過空氣嘅飛行器，好似飛機同直升機
輕過空氣嘅飛行器，好似熱氣球同飛船
輕過空氣嘅飛行器「浮」喺空氣入面，有啲似船浮喺水上面咁，佢哋唔需要特別嘅運動裝置嚟為佢哋提供升力。重過空氣嘅飛行器必須要靠一定嘅機械主動咁產生升力。如果冇驅動裝置，佢哋就無法停留喺空中。
航空器

航空器（Aircraft）係一種識飛嘅機械。所有通過空氣嘅反作用力（而唔係由空氣對地面發生嘅反作用力）而喺大氣中得到支承嘅機器都係航空器，例如飛機、直升機同熱氣球等。不過火箭係用燃料嚟得到反作用力，運動方式同空氣冇直接關係，所以一般唔會當火箭係航空器。
重有，氣墊船同地面效應船亦唔算係航空器，因為佢哋雖然能夠離開地面或水面，喺離地面較低嘅高度滑行，但係佢哋大部分嘅反作用力都係靠地面效應產生，所以唔算係航空器。
航空器可分做兩大類：輕過空氣航空器同重過空氣航空器。
芝加哥地鐵

芝加哥地鐵（英文：Chicago "L"，「elevated（架空）」嘅簡稱）係一個服務美國伊利諾州芝加哥同周邊地區嘅一個地鐵系統，由芝加哥交通管理局營運。芝加哥地鐵有8條綫同145個站，係全美國軌距第4長、第3繁忙嘅地鐵系統，喺2023年服務共1億1744萬7000段旅程。
芝加哥地鐵嘅紅綫同藍綫提供全24小時服務，令到芝加哥成為全世界喺各自嘅城市邊境入面提供全24小時地鐵服務嘅城市之一（其餘為紐約市同哥本哈根）。
芝加哥地鐵係芝加哥市中心發展嘅一個重大因素。佢以兩個部分組成：圍繞市中心嘅圓環同發放開去週邊住宅區嘅路綫，兩者組成一個輻條－樞紐分佈嘅營運模式。雖然佢嘅英文名「L」源自於「架空」一詞，但係佢亦都有地底同地面嘅部分。
2005年，芝加哥地鐵受《芝加哥論壇報》嘅讀者投票為「芝加哥七大奇蹟」之一，排喺密芝根湖湖景同華歷利球場（Wrigley Field）之後，威利斯大廈、芝加哥水塔、芝加哥大學同科學及工業博物館之前。
芝加哥大學

芝加哥大學（英文：University of Chicago）係美國伊利諾州芝加哥嘅一間大學，1890年建校。佢同週邊好多研究所合作，包括有美國最大嘅粒子加速器費米實驗室，阿貢國家實驗室，同埋Marine Biological Laboratory。而家學校入邊有大概15000個學生，校長係Robert J. Zimmer。佢嘅拉丁校訓係Crescat scientia; vita excolatur，譯過來係「讓科學發展以領導人類生活」。
芝加哥大學有91個師生校友攞過諾貝爾獎，包括楊振寧。
維思尼

維思尼（法文：Vézelay），係法國布爾岡約訥嘅其中一個市鎮。
維托爾德·盧托斯瓦夫斯基

呢篇文 嘅標題——《維托爾德·盧托斯瓦夫斯基》係暫時嘅名，可能係原創或錯譯或有得拗。 請注意：而家用緊嘅名未必啱嗮。應該喺討論頁講清楚，等達成共識之後再考慮搬定唔搬。
維拉利爾足球會

維拉利爾足球會（西班牙文：Villarreal Club de Futbol）係西班牙華倫西亞自治區維拉利爾一間足球會，喺1923年成立，係西班牙甲組足球聯賽嘅球隊之一。
維拉港

維拉港（英文：Port Vila）係溫納圖首都。
維拉公園球場

維拉公園球場（Villa Park）係一個位於英格蘭伯明翰嘅足球場，自1897年已經係阿士東維拉嘅主場。
維持和平

維持和平，簡稱維和，係指一啲保持和平嘅活動，特別係喺打仗之後，令敵方之間嘅和平盡量長久。研究結論一般都同意，維和嘅活動能夠減少平民同軍事傷亡，同時會減低打仗復發嘅機會。
喺聯合國憲章嘅第7章，聯合國有表明會喺唔同嘅戰爭場面，派維和部隊盡量維持當地嘅和平，避免局勢再一次緊張而令戰爭復發。所以，喺聯合國嘅成員國入面，一般都會有共識，容許維和部隊喺戰場當地做維和工作。呢啲工作可能包括經濟同社會上嘅援助，亦包括幫助雙方實行和約嘅條款。因爲聯合國嘅維和部隊都會帶藍色嘅頭盔嚟做標記，所以佢哋亦被稱之爲“藍頭盔”(英文：Blue Berets / Blue Helmets)。
除咗聯合國之外，其他組織都會做維和工作。例如，喺科索沃戰爭之後，北約喺科索沃成立咗維和部隊。喺蘇丹戰爭之後，非盟亦同樣喺當地成立咗維和部隊。
喺國際法之下，維和部隊係屬於中立人士，因爲佢哋並唔支持任何一邊嘅利益，純碎係鼓勵各方保持和平。因爲咁，所以佢哋名義上喺任何時間，都唔應該受任何一邊襲擊。
艾寧頓

艾寧頓（英文：Accrington）係英倫蘭開夏一鎮，人口3.5萬。
艾尼亞斯紀

《艾尼亞斯紀》（Aeneid），又譯《埃涅阿斯紀》，係首古羅馬史詩，由詩人維吉爾響公元前29到19年創作，講主角艾尼亞斯（埃涅阿斯）點樣做到羅馬人祖先。
艾巴咸

艾巴咸（粵拼：ngaai6 baa1 haam4，英文：Tammy Abraham，1997年10月2號—）係個英倫足球運動員，司職前鋒，而家效力緊意甲球會羅馬。
艾字節

艾字節（粵拼：ngaai6 zi6 zit3）；港澳嗰邊嗌艾位元組；全名係艾薩位元組或艾薩字節（英文：Exabyte）；簡稱EB，佢係一種資訊計量單位，依家通常用嚟標示網絡硬碟容量，又或者容量大嘅儲存媒介嘅容量時使用。據估算，2011年成個互聯網嘅容量總和唔超過525EB。響1公克DNA入面可以儲存360EB嘅信息量。
艾尼奧·摩列干尼

艾尼奧·摩列干尼（意大利文：Ennio Morricone；1928年11月10號—2020年7月6號）係一位喺羅馬出世嘅意大利電影作曲家，曾經為超過522齣電影同電視劇創作配樂。佢先後拿過兩次艾美獎、兩次金球獎、五次英國電影學院獎同兩次歐洲電影獎，2006年更獲頒榮譽奧斯卡獎。喺2016年奧斯卡金像獎頒獎典禮上面，摩列干尼終於憑《八惡人》獲得佢嘅第一座奧斯卡獎——最佳原創配樂獎。
由摩列干尼創作配樂嘅電影包括《萬里狂沙萬里仇》、《戰火浮生》、《義薄雲天》、《鐵面無私》、《新天堂電影院》、《王子復仇記》、《海上鋼琴師》同埋《獨行俠決鬥地獄門》等。而1993年周潤發、吳倩蓮為鐵達時拍嘅一齣以戰爭為背景嘅廣告，亦都用咗摩列干尼嘅《La Califfa》做背景音樂。
艾尼亞斯

艾尼亞斯（ngaai6 nei4 aa3 si1，希臘文：Αινείας），係喺希臘神話入面嘅特洛伊英雄，安基塞斯王子同愛神阿芙蘿迪蒂個仔。
艾娜費莎

艾娜費莎（Isla Fisher，1976年2月3號—），係澳洲女演員，1993年出道，主要演出電視劇，亦有演出電影，包括《潮拜購物狂》、《非常盜》噉。
芝本蓮

芝本蓮（1999年7月22號—）係日本足球員，司職中場，效力大阪飛腳。
芝莎

卡洛特·格莉絲喺第一幕當中飾演女主角芝莎；幅畫像係喺 1842 年畫嘅。
《芝莎》（粵拼：zi1 saa1；法文：Giselle, ou les Wilis；法文讀音：[ʒi.zɛl u le vi.li]）係一齣嘅兩幕芭蕾舞劇，俾芭蕾舞界廣泛噉認為係浪漫芭蕾舞（romantic ballet）嘅代表性作品。《芝莎》史上首次公演於 1841 年 6 月 28 號嘅巴黎，由法國大作曲家亞道夫亞當（Adolphe Adam）作曲，意大利裔名芭蕾舞蹈員卡洛特·格莉絲（Carlotta Grisi）扮演女主角芝莎。
《芝莎》嘅故仔係一齣愛情悲劇，講柔弱又天真嘅後生女芝莎俾男人呃佢嘅感情－喺包括劇情以內好多方面都似典型嘅浪漫芭蕾舞。《芝莎》出咗冇幾耐就話咁快就得到芭蕾舞界嘅讚賞，打後仲喺歐洲各地、俄羅斯以至美國等地上演。就算到咗廿一世紀，《芝莎》都仲成日俾現代嘅芭蕾舞團攞嚟返炒，俾人認同係最考舞蹈員技術嘅芭蕾舞劇之一。

第一幕
故仔一開場係講德國西部一條農村，時間係秋天一個晴朗嘅朝頭早，背景嗰度見到喺度收割提子嘅農民。生得靚女、怕醜又天真嘅村婦芝莎同男主角萊斯（Loys）墮入愛河。萊斯真正身分查實係一個後生嘅公爵，真名叫艾伯列特（Albrecht），艾伯列特嘅屋企人想逼佢同一個佢唔鍾意嘅女仔結婚，於是佢為咗避開佢嘅未婚妻，就假扮成農民嚟到山旮旯嘅農村暫住，並且靜靜雞收埋咗佢把劍同號角（即係佢貴族身份嘅證明）。兩位後生嘅戀人一路拍拖、一路打算喺收割節慶嗰陣一齊跳舞。同時，芝莎嘅阿媽同埋暗戀芝莎嘅農村男仔希拉利昂（Hilarion）都因為覺得萊斯來歷不明，而唔鍾意萊斯。
正當芝莎同艾伯列特喺收割節慶當中跳舞跳得好開心之際，有一班貴族嘅人經過條村－當中包括艾伯列特嘅未婚妻。艾伯列特嚇到即刻搵地方匿埋。啲村民歡迎班貴族，跟住冇幾耐，希拉利昂企出嚟，原來佢搵到艾伯列特收埋咗嗰把劍同號角，並且當眾揭穿艾伯列特嘅真正身份，跟手艾伯列特嘅屋企人就自然想扚艾伯列特返去結婚。芝莎知道自己愛人原來經已有婚約而大受打擊，冇幾耐芝莎仲因為噉而死咗－死因視版本而定，多數版本都係話芝莎天生體質弱，因為受唔住打擊搞到心臟病發。

第二幕
故仔嘅第二幕講芝莎死咗化成幽靈，並且喺森林撞到一班棄婦嘅幽靈，呢班女鬼生前俾男人呃過，家陣死咗就靠喺森林殺死後生男人嚟出氣（方法係迫佢哋係噉勁跳舞，跳到攰死為止）。有日，滿心內疚嘅艾伯列特為咗掃芝莎嘅墓走入去森林，班女鬼想對艾伯列特落手，但芝莎出於愛而出手阻止佢哋，仲救返艾伯列特，展示咗純潔嘅愛之餘，亦都避免自己變成一隻凶惡嘅女鬼，得到安息。
安娜·柏夫諾娃飾演芝莎嘅相華斯拉夫尼金斯基飾演艾伯列特嘅相

主題
對好多評論家嚟講，芝莎嘅女鬼主題係最令人印象深刻嘅：喺所有版本嘅芝莎當中，都會有一個舞段係由扮演艾伯列特嘅男舞蹈員用跳舞表達恐懼等嘅情緒，同時會有班打扮成幽靈－著住長、白、而且輕飄飄嘅芭蕾舞裙－嘅女舞蹈員圍住佢跳舞，表達艾伯列特俾女鬼纏繞嘅情節，而芝莎嘅宣傳海報封面多數會係一個作幽靈打扮嘅女舞蹈員。
芝歌丹·貝莉

芝歌丹·貝莉（Gioconda Belli，1948年12月9號—）係個尼加拉瓜作家，小說家同詩人，喺尼加拉瓜嘅馬拿瓜出世。

早年生活
芝歌丹·貝莉有一部分嘅意大利血統，細個喺馬拿瓜嘅一個富裕家庭長大。佢之後喺西班牙嘅寄宿學校讀書，其後畢業於馬德里嘅聖伊莎貝爾皇家學院，並喺費城讀廣告同新聞。返到尼加拉瓜就結咗婚並喺19歲生咗個女。

寫作
1989年嘅貝莉
1970年，貝莉喺尼加拉瓜報紙《La Prensa（英文：La Prensa (Managua)）》嘅文學副刊上面發表咗佢嘅第一首詩。1972年，佢攞到尼加拉瓜國立自治大學頒發嘅Mariano Fiallos Gil詩歌獎。
芝沙斯

芝沙斯係日本動漫作品《海賊王》入面一個角色，係「黑鬍子海賊團」嘅第一隊隊長，綽號「冠軍」。
芝罘區

芝罘（罘讀浮，粵拼：zi1 fau4；英文：Chefoo）係山東一埠，家下係煙臺市一個區，叫芝罘區。大清時開過畀外國人做通商口岸。芝罘原本係個島，個樣似靈芝。

政區
芝罘轄12街道：黃務街道、幸福街道、只楚街道、世回堯街道、東山街道、毓璜頂街道、向陽街道、通伸街道、鳳凰臺街道、奇山街道、白石街道、芝罘島街道。
芝華華州

芝華華州（西班牙文：Chihuahua；萬國音標：/t͡ʃiˈwawa/）係墨西哥面積最大嘅州，佔全國面積八分之一。渠喺墨西哥西北內陸，北靠美國新墨西哥州同德薩斯州，首府係芝華華市。
芝蔴科

芝蔴科（粵拼：zi1 maa4 fo1；學名：Pedaliaceae）係雙子葉植物綱唇形目嘅一個科。
芝華華市

芝華華市係墨西哥一城市、芝華華州首府所在地。2007年總人口825,327。經濟以礦業、輕工業等為主。
芝華華市1709年正式設城。1846年到1848年嘅墨美戰爭之中兩度畀美國佔領。
莒南

莒南係中國山東臨沂一個縣，總面積1752平方公里，人口99萬。
莒縣

莒縣係中國山東日照一個縣，總面積1952平方公里，人口110萬。
莎車

莎車（維吾爾文：يەكەن ناھىيىسى‎‎‎）係中國新疆喀什地區嘅一個縣。
莎車葉爾羌機場

莎車葉爾羌機場（粵音：saa1 ce1 jip2 ji5 goeng1 gei1 coeng4）係喺中國新疆嘅一個機場，喺2017年嗰陣起好兼且開放畀人用嚟搭飛機。
莖鼻擬鮟鱇

莖鼻擬鮟鱇（學名：Lophiodes caulinaris）係鮟鱇科擬鮟鱇屬嘅其中一個種。
莎賓娜艾媞博柯娃

莎賓娜艾媞博柯娃（哈薩克文：Сабина Алтынбекова，1996年11月5號—）係哈薩克國家女子排球隊選手。2014年7月佢跟隊到台北打比賽，因為佢對47吋長腿同埋均稱身材，令佢響華人社會入面出名。
莎黛雅

莎黛雅（粵拼：saa1 doi6 ngaa5，英文：Zendaya，1996年9月1號—）係個美國女演員、歌手，喺奧克蘭出世。佢喺2009年出道，代表作有《舞動青春》。
莘氏

莘（粵拼：san1）係唐人姓氏，喺《百家姓》裏頭排第290位。
呢篇莘氏係同姓氏有關嘅楔位文章，重未寫完嘅。麻煩你幫手充實佢。